1 JON
Jon so mamey peyr-ar ko hok non
Meyamey uwr hokwe: Aposel Jon.
Yier hiy ma lwayr meyamey hokwe: Hiykwe yier Efesus mon lwak non po meyamey pak e, nonkway lopa.
Enekwei hiy ma meyamey hokwe: Hiykwe enekwei Yia 85-96 so ompok sok meyamey, Jisas hiy ma lokrue so meyki.
Ok mamey mon ma lwak mokwe senkin: Mamey okukwe aposel Jon hiykwe hiykiaw-ayay meyamey kow, nan kiykiy-ay uwrsa hye nion ma non-komkiow komkiow seme. Jon hiykwe senkin hiy-me-sorasor, “Uwrsa hom God se uron-pi ko-ar lwak ok ma lohruw-a homkwe, senkin liy me ley, ‘Hakwe hano wayh-om me kokwe awnie awnie-aw lira.’ ” Sawk uwr prueyn God so uron-pi ko-ar lwak yor ke ma mon hrekawk hrekawk hiykwe hok-yor kokwe liy lokriy hain, seyr hyo wayh-wayh me uron-pi ko-ar liy lwak.
Mamey ohok ko uron ko hokwe senkin: Jon hiykwe kristen mo nan kiykiy-ay me hiy-me kraipakrai. Hiykwe senkin me-kupaku, “Ki ohiy so weynpaweyn me uron-pi ko peie lwak o, seyr okrei-krais me iray iray non kwa nak-wak.” Seyr hiykwe kristen me senkin hiy-me, “Homkwe hmo wayh-wayh me uron-pi ko-ar kwa lwak, sa God so uron-pi ko-ar lwak yor ke kwa nyay-nyay.”
1
Su lwayr peyow ok
1 Hromkwe hme kokwe Su-lwayr-ok, peyr-mon-ar ma lwak pie o, pokon o, sokwe mesor kow. Suw senkin, ok sokukwe hrom po lonuayk, hrom po lira, hrom hromo nene arian non po lira memeir nonkway, seyr hromo iha hom po sapou. * 2 Su-lwayr-yor hokwe po lousne, seyr hromkwe po lira, sa hromkwe seme me-sor kumay, seyr hromkwe su lwayr peyow peyow ey, Aio se nion ma non-wak, sa hromo mon ma lousne kokwe hme mesor sanion sow kow. * 3 Hrom ma lira o, ma lonuayk o, hme seme mesor sanion sow kow, hom hreme nion non-wawwaw e. Sa hromkwe Aio o, hyo Ney Jisas Krais o, hehe nion non-wawwaw. 4 Hromkwe somokwe seme mey, hromo kar ley yor hom woki lwak e hokuaw. *
God hiykwe ey-yar
5 Ok yaprue, hrom Jisas so mon ma lonuayk kokwe, hromkwe hme senkin me-sanion sow kow: God hiykwe ey-yar; hyo mon kokwe eym lopa-ar. * 6 Sa hromkwe senkin me ankin, hromkwe hye nion non-waw-waw, sawk eym-nawp mon lanio ankin, hromkwe okrei-ok lohruw-a, seyr ok-ar-ok mon lwak pey. 7 Sa hromkwe God hiy ey-yar mon ma lwak senkin, ey-yar mon lanio ankin, suw hromkwe wayh-wayh me nion non-wawwaw. Seyr Jisas, hyo Ney so nioh hokwe hreme hawr mnow-mnow kow, hromo weyn-paweyn piap-araw poya-poya ko me.
8 Sei, sawk hromkwe senkin me ankin, hromkwe yor piap-araw lopa, suw hromkwe hromkiaw-ayay me-loior kow. Seyr ok-ar-ok kokwe hromo uron mon lwak pey. 9 Sawk hromkwe hromo weynpaweyn piap-araw me me-hrorsay kow ankin, hiykwe ok-loray me nakruok wayr uwr, seyr yor luw-luw-aw meio uwr. Hiykwe hromo weynpaweyn piap-araw me ya lorionay kow a, seyr hromo yor naway-naway me ya nak-hawr mnow-mnow kow a. * 10 Sa hromkwe senkin me ankin, hromkwe yor piap-araw me mon pa, suw hromkwe God se senkin me, hiykwe okrei-uwr, seyr hyo ok kokwe hromo uron mon lwak pey.
* 1:1 Jon 1:1 * 1:2 Jon 1:14 * 1:4 Jon 16:24 * 1:5 1 Ti 6:16; Je 1:17 * 1:9 Sng 32:5; Snd 28:13